Moord, marteling tydens hoewe-aanval | Maroela Media
"Is dit dan die moeite werd om hiervoor te moor?"
Só het Anne-re Vreken gevra nadat haar ma en nog twee familielede Dinsdagaand in hul huis op 'n kleinhoewe by Boschkop, buite Pretoria, oorval is.
Gerhard Kritzinger (64) is in dié aanval doodgeskiet. Vreken se ma, Ansu de Villiers (74), is onder meer met 'n vuurwapen teen die kop geslaan en met kookwater gebrand, terwyl Kritzinger se vrou, Rina (64), se hande ook potblou is waar dit met elektriese kabels vasgebind is.
Vreken het gesê vier mans met klapmusse aan het Dinsdag omstreeks 21:00 die huis deur 'n buitedeur in die Kritzingers se kamer binnegekom. Rina was op pad kamer toe en het daar in hulle vasgeloop. Sy het begin skreeu, waarna Gerhard in die sitkamer opgespring het om te gaan ondersoek instel.
Hy is summier op 'n kort afstand in die bors geskiet, het Vreken gesê.
Ansu was in dié stadium in haar slaapkamer en het ook uitgekom. Sy is met 'n vuurwapen gedreig.
"Sy het vir hom gesê: 'I tell you in the name of Jesus, you will not shoot me'," het Vreken vertel. Die aanvaller het die wapen weggeneem, maar Ansu steeds teen die kop daarmee geslaan.
Sy en Rina is albei met kabels vasgebind terwyl die aanvallers die huis geplunder het.
Een van die aanvallers het die sleutel vir die kluis geëis en was woedend toe hy dit nie kon opspoor nie. Hy het Ansu met kookwater op haar regterbobeen en linkerenkel gebrand om haar te dwing om vir hom te sê waar die kluis is. Die aanvaller kon egter steeds nie die sleutel opspoor nie. Die kluis was ieder geval leeg.
Ansu se man, Toffie, is in Junie aan kanker dood en die Kritzingers het 'n paar maande gelede by haar op die kleinhoewe gaan woon.
Vreken het gesê die aanvallers het eindelik te voet met net 'n televisiestel, twee selfone en 'n paar stukke juweliersware gevlug. Hulle het vroeër 'n gat onder deur die elektriese heining gegrawe om die perseel binne te kom.
Sy het gesê die rowers het die oorblywende selfone en 'n burgerbandradio in 'n toilet gegooi voordat hulle weg is. Haar ma het die radio uitgehaal – dit het steeds gewerk – en só hulp ontbied.
Gerhard is op die toneel dood en Ansu is na die Wilgers-hospitaal gehaas waar sy onder meer steke vir die wond aan haar kop en behandeling vir die brandwonde gekry het. Sy is reeds ontslaan.
Vreken het gesê volgens haar ma, wat Sotho kan praat, het die aanvallers in Sotho met mekaar gepraat.
"My ma is kalm. Haar geloof in die Here is diep gewortel."
Kapt. Mavela Masondo, Gautengse polisiewoordvoerder, het gesê niemand is nog in verband met die voorval aangekeer nie.
In die nuus moorde Pretoria
Terwyl regerings, en veral ons regering omdat dit 'n direkte effek op al die burgers het, 'n benadering het om net vir hulself en hul kaders te sorg, sal hierdie aanvalle voortgaan. Die mense het nie werk nie, en moet v hul mense sorg. Ons regering is direk hiervoor verantwoordelik. Die tronke is oorvol maar steeds sleep hulle voete. Hulle beteken werklik niks. Hulle het geen gewete en gee ook niks om vir hul eie mense nie.
'n Mens het net nie meer woorde oor nie….
Ja JH, jy's korrek – mens hét nié meer woorde nie. Watse soort mense het ons dan in ons Land? Die gereelde aanvalle op Kleinhoewes en Plase is beslis 'n poging om paniek te saai en dis haatgedrewe. Hoe skiet en brand jy iemand wat jou niks gedoen het?